
Gwerthusiad beirniadol a nodi’r camau dysgu ac addysgu nesaf gan ganolbwyntio ar astudiaeth achos am ddysgwr unigol neu grŵp o ddysgwyr, wedi’i seilio ar ddigwyddiad critigol a arsylwyd. 

Cyflwyniad
Yn y traethawd hwn, trafodir amrywiaeth o lenyddiaeth a phynciau yn ymwneud â datblygiad plant, addysg, anghenion dysgu, llesiant, addysgeg, tlodi, amddifadedd, ymddygiadaeth, safonau dysgu proffesiynol a datblygiad proffesiynol y darpar athro.
Cyflwynwyd canfyddiadau’r broses arsylwi a’r Digwyddiadau Critigol (DC) a adnabuwyd gan y darpar athro wrth arsylwi yn yr ysgol leoliad. Felly, gwerthusiad beirniadol sy’n nodi camau dysgu ac addysgu nesaf yw’r traethawd hwn. Nodir y pwysigrwydd a’r effaith o arsylwi, gwerthuso ac adfyfyrio’n feirniadol mewn cyd-destun addysg er mwyn gyrru gwelliannau, ymestyn dychymyg dysgwyr, datblygu darpariaeth a chynnig argymhellion proffesiynol.
Ceir mewnweliad i’r heriau a’r rhwystrau a wyneba addysgwyr heddiw a thrafodir y datblygiadau ac argymhellion proffesiynol diweddar sydd bellach ar waith mewn addysg megis Cwricwlwm i Gymru, Deddfwriaeth Anghenion Dysgu Ychwanegol a Hawliau Plant. Yn ogystal, gwneir cysylltiadau rhwng athroniaethau a damcaniaethau hanesyddol a diweddar.

Rôl Adfyfyrio Beirniadol
“Critical reflection will allow teachers to identify what they do well and what they need to do to improve in their practice” (Forde et al. 2006, t. 66). Mewn cyd-destun addysgu a dysgu, cyniga’r broses o adfyfyrio’n feirniadol fodd i athrawon adnabod cryfderau a gwendidau yn eu haddysgu. Dadleua Fitton et al (2010) mai’r broses o adfyfyrio’n feirniadol a gwerthuso yw’r modd mwyaf effeithiol i athrawon adnabod ymddygiadaeth, tangyflawni, cyrhaeddiad a materion emosiynol dysgwyr. Yn yr un modd, dadleua Gripton (2015) mai gwerthuso ac adfyfyrio yw’r adnoddau gorau i ganfod tystiolaeth, asesu cynnydd a chydnabod sgiliau dysgwyr er mwyn cynllunio’n fwy effeithiol ar gyfer gwersi’r dyfodol. Er mwyn cynllunio cyfleoedd cyfartal i ddysgwyr ddatblygu’n gyfiawn, dylai athrawon ystyried addysgeg, arsylwi ar ddysgwyr, asesu cynnydd, gwerthuso perfformiad presennol ac adfyfyrio’n feirniadol yn rheolaidd drwy ddilyn canllawiau modelau adfyfyrio damcaniaethwyr addysgol: Brookfield 1995, Gibbs 1988 a Schön 1983 (Gill, Luff a Papatheodorou, 2012).
Datblyga addysg yng Nghymru’n barhaus ac enghraifft ddiweddar o effaith bositif athrawon ac arweinwyr addysg yn adfyfyrio’n feirniadol ar lefel rhanbarthol a chenedlaethol yw’r Cwricwlwm newydd: Cwricwlwm i Gymru. Daw Cwricwlwm i Gymru i rym ym Medi 2022 a bwriedir y newid hwn gynnig gwell gyfleoedd i ddysgwyr feithrin amrywiaeth o sgiliau allweddol a ffynnu i fod yn ddinasyddion egwyddorol ac annibynnol. (Dyfodol Llwyddiannus, 2015).
Drwy ymchwilio’r dylanwadau ar addysg yng Nghymru heddiw, daw i’r amlwg fod credoau’r damcaniaethwyr Dewey, Piaget, Erikson a Bowlby wrth wraidd datblygu Cwricwlwm arloesol. Teimla’r damcaniaethwr Dewey mai adfyfyrio a gwerthuso’n barhaus yw’r modd mwyaf effeithiol i athrawon ac arweinwyr addysg adnabod hen arferion ac arddulliau addysgu ni ddylanwadai’n bositif ar ddysgwyr bellach (Gill, Luff a Papatheodorou, 2012). Gellid dadlau mai dyma un o’r credoau sydd wrth wraidd diwygio’r cwricwlwm presennol yng Nghymru o ganlyniad i ddisgyblion brofi hen gwricwlwm a chyfleoedd cyfyngedig. Pwysleisia’r Athro Donaldson y dylai plant a phobl ifanc Cymru brofi creadigedd ac amrywiaeth o brofiadau sy’n gysylltiedig â’u hardaloedd lleol, diwylliant a gwlad i ddatblygu yn ddinasyddion annibynnol, egwyddorol, deallus a hyderus (Dyfodol Llwyddiannus, 2015).  
Honna Smidt (2015) y dylai athrawon adfyfyrio a gwerthuso mewn cyd-destun addysgol er mwyn adnabod ac ail-ystyried eu rhyngweithiadau â disgyblion. Hefyd,  teimla Buchanan a Cosenza (2018) i’r broses o adfyfyrio’n feirniadol gynnig cyfle i addysgwyr ddatblygu’n broffesiynol ac ail-strwythuro cynnwys eu gwersi er mwyn gwella ansawdd y ddarpariaeth bresennol.


“John Dewey (1991) defined reflection as active, persistent, and careful consideration of any belief” (Gill, Luff a Papatheodorou, 2012, t.101). Drwy ystyried y safbwyntiau hyn, gellid dadlau mai rôl adfyfyrio a’r broses werthuso yw’r modd fwyaf effeithiol i athrawon adnabod eu perthnasoedd â dysgwyr yn ogystal â’u gwendidau a chryfderau. Datblygiad proffesiynol a gwell ddarpariaeth dylai fod wrth wraidd adfyfyrio’n feirniadol i ddylanwadu’n bositif a mwy effeithiol ar ddysgwyr y tro nesaf y caiff eu dysgu (Buchanan a Cosenza, 2018).
Honna Caslin (2017) fod gan athrawon amryw rôl allweddol ond un o’r cyfrifoldebau pwysicaf sydd ganddynt yw adnabod dysgwyr sydd ag Anghenion Dysgu Ychwanegol (ADY) a chynllunio deunyddiau priodol ar eu cyfer. Yn debyg, pwysleisia Gill, Luff a Papatheodorou (2012, t.102) y dylai addysgwyr ddefnyddio strwythur model adfyfyrio Gibbs i adnabod a deall sut mae dysgwyr ag anghenion addysgiadol, emosiynol ac ymddygiadol yn dysgu orau. Ffocysa fodel adfyfyrio Gibbs ar ymwybyddiaeth o deimladau dysgwyr a phwysleisia mai chwe cham sydd i’r broses hon: arsylwi, meddylfryd a theimladau cychwynnol, gwerthuso ac adfyfyrio pellach, dadansoddi, dehongli a gwerthuso i greu cynllun gweithredu ar gyfer gwell ddarpariaeth. Yn atodol, pwysleisia Bates (2016) fod arsylwi, gwerthuso ac adfyfyrio’n feirniadol mewn awyrgylch addysgu yn fodd effeithiol i adnabod gwendidau a chryfderau dysgwyr ag anghenion. Adnabuwyd Bates (2016) fodel ymddiriedaeth berthynol Bryk a Schneider fel modd strwythuredig i athrawon wella ansawdd addysgu a dysgu gan i’r model adfyfyriol hwn ffocysu ar bedwar maes penodol o ddatblygiad addysgiadol sef parch, cewc, cyfanrwydd a chymhwysedd.
Noda nifer o ffynonellau bod sawl model o adlewyrchu arfer adfyfyriol ar waith heddiw a dylai addysgwyr ac arweinwyr ysgolion ddilyn strwythur y modelau hyn er mwyn nodi camau cynnydd dysgwyr, adfyfyrio’n feirniadol, cynhyrchu adroddiadau a chyflwyno argymhellion (Forde et al. 2006; Dyfodol Llwyddiannus, 2015; Smidt, 2015). Noda Bates (2015) fod model Tacsonomi Bloom yn fframwaith effeithiol ar gyfer adfyfyrio’n feirniadol wrth iddo brofi dealltwriaeth a chaniatáu cwestiynu a meddwl beirniadol. Mae gan fodel Tacsonomi Bloom chwe cham: gwerthuso, synthesis, dadansoddi, ymroddiad, amgyffrediad ac adnabyddiaeth (Bates, 2015). Yn yr un modd, mae model arfer adfyfyriol Kolb yn fframwaith effeithiol ar gyfer adfyfyrio’n feirniadol a phedwar cam sydd iddo: profiad gwreiddiol newydd, arsylwi adfyfyriol, cysyniadol/dysgu o’r profiad ac arbrawf gweithredol (Bates, 2015). Enghraifft o fodel arfer adfyfyriol arall yw gwaith Schon. Mae model Schon yn cwmpasu’r un dibenion a model Kolb, ond yn hytrach na phedwar cam, dim ond dau brif gam sydd i’r model adfyfyriol hwn sef gwerthuso ac adfyfyrio wrth i’r weithred/wers ddigwydd ac adfyfyrio ar ôl i’r digwyddiad/gwers gymryd lle (Gill, Luff a Papatheodorou, 2012).
Mewn cymhariaeth, mae strwythur modelau Schon, Kolb a Bloom yn cynnig modd strwythuredig i addysgwyr a darpar athrawon asesu, gwerthuso ac adfyfyrio’n feirniadol er mwyn dysgu a datblygu gwell ddealltwriaeth mewn amrywiaeth o feysydd ar gyfer addysgu’r dyfodol. Er bod amrywiaeth sylweddol yn y modelau adfyfyriol hyn, yr un yw eu nod.
Wrth i athrawon a darpar athrawon arsylwi addysgu a dysgu, gwerthuso eu canfyddiadau ac adfyfyrio’n feirniadol, dylid cadw meddwl agored (Hall, 2015). Yn debyg, honna Gill, Luff a Papatheodorou (2012) dylai unrhyw un sy’n arsylwi ar ddysgwyr beidio caniatáu ffactorau megis ymddygiadaeth, atgofion plentyndod, ansicrwydd, emosiwn a chasineb i ddylanwadu ar eu canfyddiadau.
Felly, drwy ystyried y safbwyntiau hyn, daw i’r amlwg fod rhaid i addysgwyr fuddsoddi llawer o amser i adfyfyrio’n feirniadol a gwerthuso addysgeg. Gan fod gwerthuso ac adfyfyrio beirniadol yn ffyrdd effeithiol ac allweddol i athrawon adnabod anghenion dysgu, emosiynol, llesiant ac ymddygiadol dysgwyr (Buchanan a Cosenza, 2018).    

Arsylwi – Cyd-destun yr Ysgol a’r Ystafell Ddosbarth
Pwysleisia’r ‘British Educational Research Association’ (BERA, 2018) bwysigrwydd cyfrinachedd a chwrteisi wrth arsylwi ac ymchwilio dysgwr unigol neu grŵp o ddysgwyr a dylai unrhyw arsylwi a chymera le mewn lleoliadau addysgol ddigwydd mewn ffordd egwyddorol, foesol a di-farn. Yn yr un modd, meddai Fleming (2004, t. 24) dylid arsylwi, gwerthuso ac adfyfyrio addysgu a dysgu’n barhaus mewn ysgolion er mwyn sicrhau cydraddoldeb, tegwch a chysondeb i ddysgwyr. Wrth ystyried safbwyntiau BERA (2018) a Fleming (2004) rhaid i’r arsylwr barchu’r Ddeddf Gyfrinachedd sydd ar waith yng Nghymru yn ogystal â chanllawiau GDPR wrth arsylwi ar blant a phobl ifanc a chymryd cofnodion.  
Disgyblion Ysgol Uwchradd, un-ar-ddeg a deu-ddeg mlwydd oed oedd dan sylw yn y cyfnod arsylwi a chyfeirir at yr ysgol leoliad fel ysgol A yn y traethawd hwn. Lleolir yr ysgol mewn ardal ddifreintiedig ar gyrion dinas lle nad yw nifer o’r disgyblion yn dod o gartrefi ffyniannus. Ysgol Gyfun cyfrwng Cymraeg yw ysgol A a ddarperir addysg i ddysgwyr ystod oedran 11-18. Yn ôl Estyn (2019, t. 1), mynycha 800 o ddysgwyr ysgol A sy’n gynnydd ers yr arolwg blaenorol a honnwyd fod 30.2% o’r disgyblion yn byw yn ardaloedd 20% mwyaf difreintiedig Cymru. Mae gan 1.8% o’r disgyblion ddatganiad o anghenion addysgol arbennig ac mae 24% o’r disgyblion wedi eu hadnabod ar y gofrestr ADY, sy’n uwch na’r ffigwr cenedlaethol o 22.9%. Yn ogystal, mae 10.6% o ddisgyblion ysgol A yn deilwng o brydiau ysgol am ddim (PYD).  
O ganlyniad i natur dalgylch ysgol A, wyneba staff addysgu nifer o heriau yn ymwneud â thlodi, difreintra, lles, cyrhaeddiad ac iechyd meddwl. Noda Estyn (2019, t. 2) fod ysgol A yn llwyddo i oroesi’r heriau hyn drwy flaenoriaethu lles dysgwyr a magu cymuned agored a phositif. Gweithreda ysgol A gwricwlwm cynhwysfawr, creadigol ac arloesol sy’n cynnig amrywiaeth o brofiadau a phynciau a addysgwyd gan arbenigwyr pynciol. Yn ôl Halpenny, Hayes, ac O’Toole (2017, t. 14), dyfeisiodd y damcaniaethwr Bronfenbrenner fodel Systemau Ecolegol yn 1979 sy’n profi fod dysgwyr yn dysgu mewn camau gydol oes a thrwy brofi perthnasau positif, cariadus a pharhaus gydag addysgwyr a gofalwyr. Felly, cysyllta’r model o ddysgu hwn yn gryf ag ethos ysgol A.

Digwyddiad Critigol yn gysylltiedig â phedwar diben Donaldson
Prif ddiben arsylwi addysgu a dysgu yn ysgol A oedd adnabod tri DC mewn cyd-destun awyrgylch addysgu. Amlinellir cysylltiadau rhwng y DC a phedwar diben Cwricwlwm i Gymru yn y traethawd hwn a chysyllta ganfyddiadau’r arsylwr ag awgrymiadau’r athro Donaldson ar sut dylai dysgwyr gael eu haddysgu yng Nghymru yn yr 21ain Ganrif. Adnabuwyd yr arsylwr amryw DC o fewn y cyfnod pontio ond penderfynwyd ffocysu ar un er mwyn cofnodi gwerthusiad beirniadol manwl a chywir ac i gynnal ymchwil pellach ym maes y digwyddiad. Ymddygiadaeth ac ymddygiad emosiynol yw prif ffocws y DC.
Diffinia Tripp (2011, t. 24-25) ddigwyddiad Critigol fel sefyllfa neu ddigwyddiad sy’n drobwynt arwyddocaol ym mywyd unigolyn a theimla i’r broses arsylwi addysgu mewn ysgolion ganiatáu modd cyfannol i adnabod ymddygiadaeth mewn cyd-destun addysg. Yn debyg, noda Fleming (2004) bod arsylwi addysgu mewn ysgolion yn fodd effeithiol i ddarpar athrawon adnabod arfer dda, addysgu effeithiol a phatrymau ymddygiadaeth, boed yn ymddygiad positif neu’n negyddol a theimla mai dyma’r strwythur dylid dilyn er mwyn adnabod DC. Drwy ystyried safbwyntiau Tripp (2011) a Fleming (2004), defnyddiodd yr arsylwr fethodoleg cwestiynu, ymchwil, gwerthuso ac adfyfyrio er mwyn canfod well ddealltwriaeth o’r ymddygiadaeth a arsylwyd.
Arsylwyd y DC yn ystod gwers Ddrama rhwng 10:10 ac 11:00 ar ôl amser egwyl, a dyma oedd ail wers y diwrnod i’r dysgwyr oedd dan sylw. Cysyllta bwnc y wers hon â’r Celfyddydau Mynegiannol sef un o’r chwe Maes Dysgu a Phrofiad (MDaPh) Cwricwlwm i Gymru (Dyfodol Llwyddiannus, 2015). Lleoliad y wers oedd yr adran Ddrama a chyfuniad o drideg o fechgyn a merched gallu cymysg oedd yn bresennol.
Croesawodd athrawes B y dysgwyr i’r ystafell ddysgu gan osod y disgyblion mewn trefn eistedd benodol a drilio patrymau iaith bynciol ar lafar. Wrth i athrawes B gyflwyno’r wers, arddangosodd mwy nag un dysgwr ymddygiad heriol ac agwedd negyddol tuag at athrawes B a’i phwnc. Felly, dyma’r man yn ystod y wers lle bu’r arsylwr yn clustnodi DC i’w gofnodi a’i ymchwilio ymhellach.
Creda Bates (2016, t. 54) fod rhaid i athrawon gynnal meddwl agored a pharodrwydd i addasu eu harddull o addysgu os ydynt am oroesi heriau ymddygiadol. Yn yr un modd, dadleua Smidt (2015, t. 38) y dylid cyfeirio at ddamcaniaeth Vygotsky sef y Parth Datblygiad Procsimal (Zone of Proximal Development) er mwyn deall rhesymeg ymddygiad heriol dysgwyr gan i blant a phobl ifanc aeddfedu ar adegau gwahanol a thrwy brofiadau. Yn ogystal, diffinia Bentham (2011, t. 20) ddamcaniaeth Vysgotsky o’r Parth Datblygiad Procsimol fel modd systematig i adnabod ymddygiad negyddol a phwysleisia y dylid canolbwyntio ar ymddygiad positif er mwyn dileu ymddygiad heriol. Felly, er mwyn deall gwir ystyr ymddygiadaeth y dysgwyr oedd yn herio athrawes B, teimla’r arsylwr y bu rhaid ymchwilio: anghenion dysgu, cefndir teuluol, dylanwadau cyfryngau cymdeithasol, dylanwadau cyfoedion, llesiant a thlodi (Feez, 2010).
Petai arweinydd y dysgu sef athrawes B wedi esbonio ei disgwyliadau o ran ymddygiad, cyrhaeddiad a’r modd y bwriedir gwobrwyo dysgwyr am arddangos ymddygiad positif yn brydlon ar ddechrau’r wers, efallai na fyddai rhai dysgwyr wedi ei herio. Ar y llaw arall, cymerodd y DC hwn le o fewn munudau cyntaf y wers, yn dilyn amser egwyl, felly rhaid ystyried os oedd angen mwy o amser a chefnogaeth ar rai dysgwyr i ymdawelu o ganlyniad i natur gweithgareddau amser egwyl megis gêm bêl-droed a hyfforddiant rygbi. Yn sicr, dylanwadodd y gweithgareddau ar lefelau sŵn ac egni'r dysgwyr.  
Goresgynnodd athrawes B yr ymddygiad heriol yn y pendraw drwy gyfeirio’r disgyblion at amrywiaeth o systemau gwobrwyo oedd ar waith yn ysgol A megis pwyntiau DoJo, sticeri a’r siart ymddygiad ac fel dilyniant, buodd hi’n cyfeirio at bolisi Arfer Adferol sydd ar waith ar lefel Sirol er mwyn disgyblu a datrys gwrthdaro rhwng disgyblion. Arsylwyd athrawes B yn ymdrin ag ymddygiadaeth negyddol drwy wobrwyo ymddygiad positif ac ymdrech. Bu’r dechneg hon o ddisgyblu yn dylanwadu’n bositif ar ddysgwyr oedd yn tangyflawni ac yn arddangos ymddygiad negyddol. Gelwir y modd hwn o ddisgyblu yn ‘atgyfnerthu cadarnhaol’ a llwyddodd athrawes B i newid meddylfryd negyddol y dysgwyr o ganlyniad (Wallace et al. 2010).
Honna Gray a Macblain (2015, t. 4) fod gwobrwyo ymddygiadaeth bositif yn fodd effeithiol o ddenu sylw disgyblion sy’n cam-ymddwyn ac yn tangyflawni gan gyfeirio at ddamcaniaethau hanesyddol megis Pavlov, Thorndike, Watson a Skinner. Maent hefyd yn dadlau bod pwysleisio ymddygiadaeth bositif o flaen disgyblion sy’n arddangos ymddygiadaeth negyddol yn creu trobwynt ac yn fodd i ddileu gwrthdaro yn raddol. Felly, wrth ystyried y safbwynt hwn, defnyddiodd athrawes B y dechneg o atgyfnerthu cadarnhaol yn effeithiol a dylanwadodd yn bositif ar ddysgwyr oedd yn ei herio hi.
Felly, dyma oedd trobwynt y DC wrth i athrawes B lwyddo i newid meddylfryd negyddol y dysgwyr oedd yn tarfu ar y wers. Yn ogystal, defnyddiodd hi systemau dethol megis ffyn lolipop i ddewis dysgwyr i gynnig ymatebion i gwestiynau a bu hyn yn fodd effeithiol a theg i osgoi gweiddi ar draws y dosbarth.    
Yn ystod y cyfnod arsylwi, holodd yr arsylwr athrawes B ynglŷn ag ymddygiadaeth a phatrymau cam-ymddwyn y dysgwyr oedd dan sylw. Bu’r athrawes yn onest ac yn agored am heriau’r addysgu a chynigodd y trafodaethau rhwng y ddau fewnwelediad dwfn i’r rhwystrau dysgu ac ADY rhai o’r dysgwyr. Yn dilyn y cyfnod arsylwi a’r drafodaeth, gellid dadlau fod prinder adnoddau, prinder cyllid, tlodi a chyflwr anfoddhaol adeiladau addysgu a’r pandemig Covid 19 oll yn ddylanwadau negyddol ar addysg dysgwyr ysgol A. Yn ogystal, daeth i’r amlwg fod gan un o ddysgwyr y dosbarth ddiagnosis o ADY dwys sef ‘Attention Deficit Hyperactivity Disorder’ (ADHD) a derbynia’r disgybl gymorth ychwanegol wythnosol gan staff arbenigol ysgol A a’r Awdurdod Lleol yn unol â’i Gynllun Datblygu Unigol (CDU).
Felly, cynigodd y broses werthuso, drafod ac adfyfyrio gyfle i’r arsylwr ystyried effaith dylanwad y disgybl oedd â ADHD ar ei gyfoedion. Efallai mai dyma’r rhesymeg a’r seicoleg sydd wrth wraidd athrawes B yn anwybyddu’r ymddygiad heriol er mwyn clodfori a gwobrwyo ymddygiad positif. Yn atodol, cyfeiriodd athrawes B at y siarter Hawliau Plant sydd ar waith yn Ysgol A drwy gydol y wers i dargedu ymddygiad heriol a thangyflawni gan fod erthygl 28 Confensiwn y Cenhedloedd Unedig ar Hawliau Plant (CCUHP) yn honni fod gan bob disgybl yr hawl i ddysgu a mynd i’r ysgol (CCUHP, 2021).  
Honna Anderson ac Owen (2017, t. 115) fod difreintra a thlodi’n effeithio’n negyddol ar lesiant, addysg a datblygiad cyffredinol plant a phobl ifanc a dylid cofio fod rhai dysgwyr ym mhob sefydliad addysgol yn profi’r anghyfiawnder hwn. Yn yr un modd, pwysleisia Smidt (2015, t. 4) y dylai addysgwyr gyfeirio at ddamcaniaeth Vygotsky ar ddylanwadau diwylliannol er mwyn cynllunio ac addysgu gweithgareddau priodol a chynhwysol ar gyfer plant sy’n profi tlodi. Felly, drwy ystyried y safbwyntiau hyn a gwerthuso cynnwys y wers, teimla’r arsylwr i athrawes B gynllunio gweithgareddau priodol a chyfleoedd i’r dysgwyr ddatblygu sgiliau angenrheidiol megis cyfathrebu, cyd-weithio a thrafod gyda chysylltiadau cryf â’r Pedwar Diben (Dyfodol Llwyddiannus, 2015, t. 29).   





Adolygiad Llenyddiaeth
Yn bennaf, cyfeiria yr adolygiad llenyddiaeth hwn at dri maes addysgol a ddylanwadodd ar ddysgwyr y wers lle adnabuwyd yr arsylwr DC: ADY, datblygiad plentyn, a llesiant ac ymddygiadaeth.
“Deep, empathetic connection can and should be combined with clear and firm boundaries that create needed structure in children’s lives” (Siegel a Bryson, 2015, t. xxi). Dadleua Siegel a Bryson (2015) y dylai athrawon ac arweinwyr ysgolion feithrin perthnasau positif, cariadus ac onest gyda phlant a phobl ifanc. Yn atodol, mae McCluskey a Lloyd (2020) yn honni y dylai athrawon feithrin perthnasau positif â dysgwyr er mwyn cefnogi eu datblygiad meddyliol a chorfforol. Yn ogystal, dadleua Bentham (2011) ei fod yn allweddol i athrawon sefydlu awyrgylch a pherthnasau hapus, positif ac agored gyda phlant a phobl ifanc er mwyn iddynt brofi cydraddoldeb a chyfleoedd cyfartal i ffynnu ac i fod yn unigolion hyderus, iach a gwybodus. Drwy ystyried safbwyntiau'r awduron hyn, gellid dadlau mai’r adnoddau gorau i gefnogi datblygiad plentyn yw perthnasau positif, gofal, cariad a maeth.
Mewn cyferbyniad â hyn, awgryma lawer o lenyddiaeth fod prinder adnoddau a chyfleusterau, cyllideb, cam-drin, amddifadedd a thlodi oll yn ddylanwadau negyddol ar ddatblygiad plant a phobl ifanc (Macblain, 2014 a Wrigley, 2020). Er mwyn goroesi’r rhwystrau hyn, diogelu dysgwyr, a chynnig dyfodol mwy llewyrchus i blant a phobl ifanc y dyfodol, mae gan ysgolion Cymru amrywiaeth o bolisïau a gweithdrefnau ar waith megis My Concern, Tîm o Amgylch y Teulu, Amddiffyn Plant ac Adfer Arferol. Yn ogystal, cyd-weithia ysgolion ag asiantaethau allanol a gwasanaethau cyhoeddus megis yr Heddlu, y Frigâd Dân, CAMHS, NSPCC a Chomisiynydd Plant Cymru (GIG Cymru, 2021, NSPCC, 2021 a Comisiynydd Plant Cymru, 2021). Felly, drwy ystyried llenyddiaeth ddiweddar a chyhoeddwyd gan Lywodraeth Cymru, asiantaethau ac elusennau, daw i’r amlwg fod llawer o gefnogaeth ar gael i blant a phobl ifanc Cymru heddiw boed cefndir cyfoethog neu dlawd.  
O Fedi 2021, bu newid sylweddol i bolisïau, gweithdrefnau a seilwaith ADY yng Nghymru wrth i’r Ddeddf ADY ddod i rym. Trawsnewidia’r ddeddfwriaeth ADY y system addysg yng Nghymru a phrif ddiben y Ddeddf hon yw gwella’r ddarpariaeth a chymorth presennol sydd ar gael i blant a phobl ifanc. Cytunodd Llywodraeth Cymru ar y ddeddfwriaeth hon ar y 24ain o Ionawr 2018 mewn tribiwnal addysg yn dilyn sawl ymgyrch a thrafodaeth gan arweinwyr addysg ac arbenigwyr ADY. Teimla ymchwilwyr ac awduron y Ddeddf ADY fod angen diwygio ac ail-strwythuro’r ddarpariaeth bresennol oedd ar gael i ddysgwyr ag ADY er mwyn iddynt brofi cyfleoedd cyfartal i ddysgu a ffynnu. Felly, o ganlyniad i’r datblygiadau hyn, penderfynodd arbenigwyr ac ymchwilwyr na fyddai disgyblion ag ADY yn derbyn datganiad a chynllun addysgol unigol bellach. Yn hytrach, byddant yn derbyn cynllun datblygu unigol (CDU) bydd yn ffocysu ar lesiant a datblygiad, a chysyllta’r modd newydd o adnabod dysgwyr ag anghenion yn naturiol a gwerthoedd a dibenion y Cwricwlwm newydd (Senedd Cymru, 2020).
Cyniga Cwricwlwm i Gymru fframwaith a sylfaen gadarn i athrawon, arweinwyr ysgolion ac asiantaethau allanol ar y camau angenrheidiol dylid gweithredu i gefnogi datblygiad dysgwyr. Yn ogystal, hyrwydda Cwricwlwm i Gymru lesiant a datblygiad emosiynol dysgwyr Cymru gan bwysleisio’r dyletswyddau sydd ar athrawon ac aelodau o staff ysgolion i ddiogelu plant a phobl ifanc rhag niwed (Dyfodol Llwyddiannus, 2015). Dadleua Woods (2015) y dylai addysgwyr, seicolegwyr addysg a darpar athrawon gyfeirio at athroniaeth Bowlby ar ymlyniad wrth gynllunio gweithgareddau, arsylwi ar blant a phobl ifanc a gwerthuso ymddygiadaeth disgyblion ag ADY. Sonia athroniaeth Bowlby ar ymlyniad am ddylanwadau cymdeithasol a phrofiadau sy’n effeithio’n negyddol ar addysg a datblygiad plant megis tlodi, amddifadedd, cam-drin, crefydd, cefndir teuluol ac ysgariaeth. Yn debyg, honna Smidt (2015) fod athroniaeth Bowlby ar ymlyniad yn datgan fod rhaid i blant profi perthnasoedd ac amgylcheddau positif, hapus a chariadus yn barhaus er mwyn i’w hymennydd ddatblygu’n gyfiawn.
Felly, awgryma nifer o ffynonellau yr angen i addysgwyr a darpar athrawon gyfeirio at athroniaeth Bowlby ar ymlyniad wrth ymdrin â dysgwyr ag anghenion emosiynol, llesiant ac ADY. Cyfeiria’r traethawd hwn at amrywiaeth o lenyddiaeth sy’n cwmpasu’r heriau a wyneba athrawon, darpar athrawon, arweinwyr ysgolion ac arbenigwyr addysg heddiw. Awgryma amrywiaeth o lenyddiaeth y dylai athrawon gynllunio rhaglenni ymyrraeth, adnoddau addas a chyfleoedd addysgol i ddysgwyr goroesi heriau ac ymestyn eu gallu presennol drwy gyfeirio at athroniaeth Bowlby ar ymlyniad ac ystyried safbwyntiau damcaniaethwyr hanesyddol: Vygotsky, Brenfenbronner, Piaget, Maslow, Bloom, Erikson, Dewey a Dweck. Yn ogystal, dylai athrawon ac arweinwyr ysgolion gydweithio’n effeithiol ag asiantaethau allanol ac elusennau i gefnogi datblygiad plant a phobl ifanc megis CAMHS, NSPCC a Mind Cymru (Mind 2021).  
Pwysleisia Owen (2017) y dylai addysgwyr gyfeirio at awgrymiadau’r damcaniaethwr Erikson er mwyn deall sut mae plant, pobl ifanc ac oedolion yn dysgu, datblygu a phrosesi a chofio gwybodaeth. Awgryma ymchwil a model camau datblygiadol seico-gymdeithasol Erikson fod plant, pobl ifanc ac oedolion ar lwybr dysgu parhaus a byddant yn profi wyth cam o ddatblygiad seicolegol ar hyd eu bywydau. Bu pob cam o’r model yn cynnwys cysyniadau o wrthdaro a datrys ac yn ôl Owen (2017), amlinella model camau datblygiadol seico-gymdeithasol Erikson y rhinweddau sydd angen ar blant, pobl ifanc ac oedolion i gyfrannu’n llwyddiannus at gymdeithas a goroesi methiant: gobaith, ewyllys, pwrpas/bwriad, cymhwysedd, ffyddlondeb, cariad, maeth a doethineb. Felly, drwy ystyried y model hwn, gellid dadlau fod rhai dysgwyr sy’n profi anawsterau cymdeithasol, emosiynol a llesiant heb ddatblygu un neu fwy o’r wyth rhinwedd.
Drwy astudio llenyddiaeth ddiweddar a hanesyddol sy’n cwmpasu datblygiad plant a phobl ifanc, ADY, llesiant, tlodi, cam-drin, llwyddiant academaidd, ymddygiadaeth a datblygiad emosiynol, gellid dadlau fod addysgwyr heddiw yn gwynebu nifer o heriau a rhwystrau. Bu Cwricwlwm i Gymru 2022 yn fodd newydd a chreadigol i addysgwyr gynllunio, asesu a gwerthuso datblygiad a chyrhaeddiad disgyblion. Awgryma Dyfodol Llwyddiannus (2015) fod angen newid sylweddol ar gwricwlwm presennol Cymru wrth i ddysgwyr brofi cyfleoedd a phrofiadau cyfyng fel rhan o’r hen gwricwlwm. Felly, cyniga’r cwricwlwm newydd well gyfleoedd i ddysgwyr ffynnu, ac yn naturiol bu llawer o gyffro ymhlith disgyblion, darpar athrawon ac athrawon sydd newydd gymhwyso ynglŷn â’r modd creadigol newydd o addysgu. Ond, ar y llaw arall, ydy addysgwyr profiadol yn anghytuno â’r diwygiad hwn a’r ffordd newydd o addysgu plant a phobl ifanc gan i Ddyfodol Llwyddiannus (2015) bwysleisio’n gryf fod rhaid i bob athro, darpar athro ac arweinydd addysgol sicrhau cysondeb ar draws y meysydd dysgu a phrofiad er mwyn cynnwys ac ymestyn pob dysgwr boed ag anghenion dysgu ychwanegol neu beidio.   


Adfyfyrio, Gwerthuso a’r Camau Nesaf
Teacher development can be thought of as a mechanism for driving change in education systems, or it can be seen as a strategy for empowering individuals and teams to improve their professional knowledge and pedagogy.
 (Dillon a Maguire, 2011, t. 112).
Dylai darpar athrawon, athrawon cymwysedig, arweinwyr ysgolion ac uwch arweinwyr addysg ddefnyddio’r broses werthuso ac adfyfyrio yn barhaus yn ôl Buchanan a Cosenza (2018). Cefnoga nifer o ffynonellau y rhesymeg o werthuso ac adfyfyrio’n barhaus mewn cyd-destun addysg a honna Wallace et al (2010) mai dyma’r modd fwyaf effeithiol i adnabod cryfderau a gwendidau ynghylch addysgu a dysgu.
Teimla Bates (2015) y gellid dilyn strwythur amrywiaeth o fodelau adfyfyriol er mwyn gwerthuso’n effeithiol ac adfyfyrio mewn cyd-destun addysg megis Kolb, Gibbs, Driscoll, Schon, Brookfield, Costa a Kallick. Yn atodol, diffinia Bates (2015, t. 63) strwythur model adfyfyriol Costa a Kallick fel ffrind critigol a ffynhonnell o gefnogaeth i addysgwyr gan fod chwe cham i’r model adfyfyriol hwn: cofnodi canfyddiadau, gwerthuso, adborthi, gosod deilliannau ar gyfer gwell ddarpariaeth, cwestiynu a phrofi. Drwy adfyfyrio a gwerthuso’n effeithiol, gall addysgwyr dysgu drwy gamgymeriadau, ehangu eu gallu presennol, gyrru gwelliannau, gweithredu newid a diwygio arfer presennol i ddylanwadu’n fwy effeithiol ar ddysgwyr (Forde et al. 2006).
Fel darpar athro, rhaid cyfeirio’n barhaus at y safonau proffesiynol er mwyn cynllunio, gwerthuso, adfyfyrio, dysgu ac addysgu’n effeithiol. Cwmpasa feini prawf llwyddiant y safonau proffesiynol pum gwerth ac ymagwedd allweddol: addysgeg, cydweithredu, arloesi, dysgu proffesiynol ac arweinyddiaeth (Llywodraeth Cymru, 2020). Bu rhaid i bob darpar athro yng Nghymru dystiolaethu’r ymagweddau a gwerthoedd hyn yn eu harfer tra ar leoliad ymarfer dysgu a bwriedir y safonau proffesiynol cenedlaethol eu datblygu a’u paratoi’n llawn i ymgymryd â rôl athro.
“Reflection involves thinking and asking ourselves questions. Reflecting and learning from our experiences can enable us to better support the pupils we work with” (Bentham, 2011, t. 3). Felly, drwy ymchwilio llenyddiaeth berthnasol, gwerthuso yn fanwl, ac adfyfyrio’r digwyddiad critigol a arsylwyd ar leoliad yn ysgol A, gellid amlinellu ac argymell y camau nesaf i weithredu. Awgryma’r arsylwr y dylid sicrhau cysondeb, cydraddoldeb, parch, disgyblaeth a ffiniau pendant i bob disgybl yn yr ystafell ddosbarth a dylai athrawon fagu perthnasoedd positif ac onest â dysgwyr. Dengys ymchwil fod disgyblion ag ADY, Awtistiaeth ac anghenion ymddygiadaeth megis ADHD yn ymateb yn bositif i athrawon sy’n gwrando arnynt, yn dangos diddordeb, yn eu trin yn gyfartal ac yn eu cynnwys ym mywyd bob dydd ysgol (Soppitt, 2012). Gan i’r DC a arsylwyd uwcholeuo materion ymddygiadaeth ac ADHD dysgwyr, gellid argymell hyfforddiant pellach ar ADY ac ymddygiadaeth fel y cam nesaf i weithredu. Teimla’r arsylwr gall yr argymhelliad hwn fod o fudd i ddarpar athrawon, athrawes B a disgyblion ysgol A. Yn yr un modd, gall hyfforddiant, profiadau a gwerthuso ac adfyfyrio’n barhaus gynnig cyfleoedd gwerthfawr i athrawon, darpar athrawon ac arweinwyr addysg atgyfnerthu eu dealltwriaeth bresennol. Yn yr un modd, datblyga athrawon a darpar athrawon amrywiaeth o ffyrdd i addysgu plant a phobl ifanc ag anghenion yn effeithiol drwy werthuso eu harfer a mynychu rheoli perfformiadau rheolaidd. Cyniga’r dulliau hyn o werthuso ac adfyfyrio fodd i addysgwyr ddatblygu’n broffesiynol (Forde et al. 2006).

Casgliad
Drwy adlewyrchu ar ymchwil a chynnwys y traethawd hwn, gellid dadlau bod y darpar athro wedi dilyn polisïau a deddfwriaethau diweddar i ganfod y dystiolaeth angenrheidiol er mwyn ymateb i’r meini prawf llwyddiant. Dilynwyd polisïau a gweithdrefnau diogelu ac amddiffyn i sicrhau cyfrinachedd wrth drafod data personol dysgwyr ysgol A. Drwy werthuso’r camau ymchwil, y dystiolaeth a gasglwyd, a’r cyfnodau arsylwi yn ysgol A, llwyddwyd y darpar athro i fod yn ymchwilydd niwtral, sgeptigol, a moesegol.    
Yn y traethawd hwn, trafodwyd a thystiolaethwyd nifer o feysydd a heriau sy’n dylanwadu ar system addysg Cymru heddiw megis ADY, tlodi, prinder cyllid, diffyg adnoddau, cyfleusterau annigonol a Chwricwlwm i Gymru 2022. Yn ogystal, ymchwiliwyd a thystiolaethwyd impact Covid 19 ar lesiant dysgwyr heddiw.
Drwy asesu a gwerthuso’r hyn a arsylwyd yn ysgol A, teimla’r darpar athro ei fod wedi datblygu dealltwriaeth gadarn o ddamcaniaethu, athroniaethau, deddfwriaethau, modelau adfyfyriol, dibenion Cwricwlwm i Gymru a’r pum safon broffesiynol.

Atodiadau
Arsylwadau – Gwaith Maes a Phontio
COFNOD 1
	22/09/21 – Dosbarth Bl8, Mynediad i Ddysgu. 9:00


	Gwers 1 (9:00 – 9:50) – Cymraeg

· Dosbarth o ddysgwyr blwyddyn wyth
· Mynediad i ddysgu
· MdaPh – Ieithoedd 
· Dosbarth cymysg bechgyn a merched
· Adran Gymraeg
· Athrawes A odd yn addysgu 


	Digwyddiad
· Digwyddiad Critigol bositif - ‘Mynd Am Bump.’ 
· Cyflwyniad – Ail ymweld â’r hyn a chafodd eu haddysgu/dysgu yn ystod y wers flaenorol. 
· Trafod - berfau gorchmynnol a sut arweinia berfau at dreigladau a phatrymau iaith. 
· Serennodd un disgybl – cynnig sawl ateb i’r cwestiynu a bu’r athrawes yn tynnu sylw positif, clodfori ac yn diolch i’r disgybl am ei fewnbwn i’r drafodaeth. 
· Cyflwynwyd MPLl y wers hon - athrawes yn dechrau’n syth gyda chlip fideo - Cydraddoldeb Dŵr. 
· ‘Mynd Am Bump’ i’r dysgwyr – sbardun, cyfle i adfyfyrio a gwerthuso.
· 2il Dasg - Trawsieithu cynnwys y fideo. 
· Cafodd y dysgwyr cyfle i drafod ystyr y term trawsieithu â chyfoedion yn gyntaf - rhewodd yr athrawes y fideo ar ddiwedd bob brawddeg er mwyn sicrhau roedd pob dysgwr wedi clywed y cynnwys yn gywir, a phrofodd hyn i fod o fudd i bob dysgwr.
· Gwobrwywyd dysgwyr yn barhau am ymddygiad bositif, parch, cymreictod a chyrhaeddiad. Dysgwyr yn derbyn pwyntiau clod/DoJo – Rhieni yn gallu gweld eu cynnydd yn barhaus. - Arweinir y sgôr uchaf at wobr a chydnabyddiaeth ysgol gyfan.
· Tua hanner ffordd drwy’r wers, ymunodd un dysgwr. Roedd y disgybl hwn yn ymuno’n hwyr - wedi derbyn cymorth ychwanegol am lythrennedd. Cynig cymorth i’r disgybl i ddal lan da’i waith. Cyfoedion y disgybl ei gynorthwyo yn ogystal.
· Defnydd effeithiol o adnoddau - geiriaduron, llyfrau nodiadau ‘Mynd Am Bump,’ pecynnau gwybodaeth, yr app Dojo, bwrdd gwyn rhyngweithiol a llyfrau gwaith. 
· Cyfleoedd i’r dysgwyr marcio ar y cyd a chyfoedion. Gwerthuso ac Adfyfyrio yn barhaus er mwyn gwella dealltwriaeth bynciol. 
· Athrawes yn Crynhoi’r wers – Ymateb i’r MPLl? Gwerthuso ac adfyfyrio eto – beth aeth yn dda, gellid gwella, ydych wedi dysgu rhywbeth? 
· Pleser ac yn fraint i gael y cyfle i arsylwi’r wers hon. 

	· Mynediad i Ddysgu
· Gallu cymysg – Sut gafodd y dysgwyr eu grwpio?
· Sut mae grwpiau blwyddyn yn cael eu grwpio/setio. 
· Athroniaethau/Damcaniaethau, a’r modd o gydnabod a gwobrwyo ymddygiad positif yn hytrach na ffocysu ar ymddygiad negyddol
Vygotsky, Piaget, Bandura, Pavlov, Bernfenbronner a Bowlby.


	· Cymerodd y wers hon lle ar ôl y sesiwn cofrestru – Gwers 1.
· Awyrgylch bleserus a thawel ac roedd pob dysgwr yn barod i ddysgu.
· Cyfarwyddiadau’n glir gan yr athrawes.
· Ymddygiad positif a pharchus gan bawb. 




COFNOD 2

	22/09/21 – Dosbarth Bl7, 10:10


	Gwers 2 (10:10 – 11:00) – Drama

· Dosbarth o ddysgwyr blwyddyn saith
· MdaPh – Celfyddydau Mynegiannol  
· Dosbarth cymysg bechgyn a merched
· Adran Ddrama – Lleoliad y Stiwdio
· Athrawes B oedd yn addysgu 


	Digwyddiad
· Cofnod o Ddigwyddiad Critigol – ymddygiadaeth. 
· Dechreuodd athrawes B y wers - ymdaweli’r dysgwyr.
· Llawer o gyffro - Wrth i mi siarad â rhai o’r dysgwyr, daeth i’r amlwg mai rheswm y  cyffro oedd y wers Ddrama. Roeddent yn edrych ymlaen at wers greadigol hwyl – dim dim cofnodi ac ysgrifennu. 
· Llawer o gyffro ar y ffordd imewn i’r ystafell ddysgu – dysgwyr newydd gael amser Egwyl. Wedi bod yn chwarae gemau Rygbi, Pel-droed ac wedi cynhyrfu llawer. 
· Cymerodd llawer hirach i rai dysgwyr setlo – 1 dysgwr yn bennaf ag ADHD – sawl dysgwr ag ADY a CDU. 
· Athrawes B - ailymweld â’r hyn cafodd eu haddysgu/dysgu yn y wers flaenorol. Trafodwyd terminoleg a geirfa bynciol oedd yn berthnasol. Esboniodd ei disgwyliadau hi fel arweinydd y dysgu, ynghyd â’r MPLl a’r systemau gwobrwyo/clod oedd ar gael.
· Tebyg i’r wers Gymraeg - symudodd yr athrawes yn syth i’r dasg ‘Mynd Am Bump’ - cyflwynodd brif sbardun y wers 
· Ymatebodd y plant yn wych, a buodd amryw drafodaeth ddofn yn cymryd lle. 
· Bu athrawes B yn atgyfnerthu ymddygiad positif yn barhsu. – dim ffocws ar ymddygiad heriol.
· Pwyntiau clod/Dojo i ddysgwyr am eu hymdrech, hymroddiad, Cymreictod ac iaith bynciol. Gwynebau dysgwyr wedi goleuo – mwynhad yn amlwg. 
· AaGD - dethol plant yn deg i gyfrannu at drafodaethau. Defnyddiwyd ffyn loli-pop. 
· Pob disgybl wedi derbyn rhif ar y ffordd imewn i’r ystafell ddysgu - athrawes wedi cyfateb eu rhif unigol i’r rhifau oedd ar y ffyn loli-pop. Yn ystod y drafodaeth, arsylwyd yr athrawes yn cyfeirio at wersi Iechyd a Lles y dysgwyr gan fod geirfa’r wers Ddrama hon yn cyd-gysylltu â geirfa bwnc arall. Mi wnaeth y dysgwyr y cysylltiad ar unwaith. 
· Ambell ddysgwr dal yn ceisio herio athrawes B – Cyfoedion y dysgwr oedd a diagnosis ADHD.
· Tri phrif gam oedd i’r dasg: pob disgybl yn cael hunan-ddewis grwpiau o 3-5 i gydweithio, ymarfer perfformio tair golygfa. 
· Ymddygiadaeth negyddol dal yn ymddangos gydag 1 dysgwr yn bennaf a bu’r athrawes yn parhau i ffocysu ar feddylfryd positif nid negyddol. Hyn yn llawer o waith ond mi wnaeth dalu’r ffordd yn y diwedd – Dysgwr ag ADHD yn penderfynu newid ei ymddygiad a throi’n bositif. Angen bod fel gweddill y dysgwyr yn y dosbarth.
· Gallu cymysg – BL7.
· Cafwyd pob dysgwr cyfleoedd i: 
1. Feithrin a datblygu sgiliau cymdeithasol
2. Weithio fel rhan o rŵp
3. Asesu eu cyrhaeddiad unigol a grŵp
4. Ddatblygu hunan-hyder
5. Ddatblygu sgiliau perfformio
6. Ddod i adnabod alodau’r dosbarth yn well

· Amserydd – Dysgwyr yn gallu gweld faint o amser oedd oedd i bob tasg. 
· Arsylwyd cyflwyniadau sionc a byr i bob tasg – disgyblion yn greadigol iawn
· Athrawes B - adborth cadarnhaol parhaus i bob dysgwr wrth iddi symud o amgylch bob grŵp. Cynnig adborth positif i bawb. 
· Gwerthuso ac adfyfyrio gwaith a chyrhaeddiad dysgwyr. 
· Beth aeth yn dda/ddim mor dda?
· Amrywiaeth o adnoddau’n cael eu defnyddio’n effeithiol i gyfoethogu’r dysgu a’r tasgau ffocws - propiau, cardiau fflach, pecynnau gwybodaeth, ‘Mynd Am Bump’ a’r systemau gwobrwyo.
· Amrywiaeth o dechnegau i rheoli ymddygiad a disgyblu – dyfal barhad i ennin diddordeb dysgwyr a chyfnewid ymddygiad heriol – positif – llwyddiant – hapusrwydd. 
· Disgyblion yn gadael ar ddiwedd y wers ac yn gofyn - “pryd mae’r wers nesaf?”
· Perthnasau postif a phroffesiynol rhwng yr athrawes a’r disgyblion.

	
.
· Meddylfryd Twf
· Athroniaethau a Damcaniaethau megis Bronfenbrenner (Model Ecolegol/Ecological System), Erikson, Trip, Vygotsky, Hierarchaeth Maslow (1943), Piaget.
· Tlodi, Amddifadedd, Dylanwadau Covid19, Heriau, ymddygiadaeth, gwobrwyo ymddygiad positif – ‘Positive reinforcement’
· Deddf ADY sydd ar waith o fis Medi 2021
· Hawliau Plant


	
· Gwers ar ôl amser egwyl, felly ail wers y diwrnod. 
· Awyrgylch pleserus ac egniol - dysgwr yn barod i ddysgu. 
· Cyfarwyddid gan yr athro’n glir i’r dysgwyr - dysgwyr yn cwestiynu’n briodol mewn ffordd barchus.




COFNOD 3

	22/09/21 – Dosbarth Bl 7, 14:20


	Gwers 6 (14:20 – 15:10) – Saesneg

· Dosbarth Bl7
· MdaPh – Ieithoedd  
· Gallu cymysg bechgyn a merched
· Adran Saesneg – dosbarth addysgu
· Athrawes C - addysgu 
· Gwers ola’r diwrnod


	Digwyddiad

· Digwyddiad Negyddol – disgybl/disgyblion yn tangyflawni, tarfu ac yn amharu ar addysg gyfoedion. 
· Dechrau - athrawes C yn ymdawelu’r dysgwyr. Dysgwyr yn gynhyrfus ac yn egnïol iawn wrth gyrraedd y dosbarth. 
· Gwers ola’r diwrnod.
· Cofrestru’r wers yn anodd – ychydig o ddisgyblion yn hwyr ac yn cyrraedd ar adegau gwahanol a’r ôl i’r athrawes ddechrau. Roeddent wedi bod yn sefyll profion CATS. 
· Heriau – disgyblu. Rhai bechgyn yn mynnu sylw’r athrawes. 
· Athrawes C yn eu hatgoffa mai hi oedd yn gyfrifol am sicrhau bod pob disgybl yn llwyddo ofewn y wers. 
· Bu’r modd yma o ddisgyblu’n effeithiol am gyfnod.
· Cyflwynodd athrawes C MPLl y wers yn brydlon. Berfau oedd thema’r wers a defnyddiodd clip fideo fel sbardun a ‘Mynd Am Bump’. 
· Cyflwyno – Systemau gwobrwyo. Disgyblu unrhyw agweddau negyddol/heriol o ymddygiad. 
· Fideo - ‘Brain Pop.’ - Helpu rhai disgyblion i ymdawelu a dileu ffws.
· Dangoswyd rhai o fechgyn ymddygiad negyddol/heriol barhaus yn ogystal â gwedd negyddol tuag at gyflawniad a chyrhaeddiad. 
· Wrth i’r wers ddatblygu - ond unwaith y bythefnos dysga athrawes C y dosbarth hwn. 
· Pob disgybl ar dasg drwy’r wers, gan gynnwys ambell fachgen oedd yn herio.
· Athrawes C -  ffocysu ar ymddygiad cadarnhaol - dylanwadwyd yn bositif ar ymddygiad y bechgyn.  
· Rhai o’r dysgwyr yn tangyflawni - ADY. Rhai yn derbyn cymorth ychwanegol gyda ffocws ar ymddygiad, lles a datblygiad iaith a llefaredd. 
· 15 munud cyn diwedd y wers - rhai bechgyn yn gadael - hyfforddiant Rygbi. Ymharodd yr ymadael ar y wers ond rheolwyd athrawes C ymddygiad swnllyd a ffyslyd. 
· Llawer o hwyl a mwynhad yn y wers - mewnbwn gan y disgyblion – cyfrannu atebion, trafodaethau unigol â’r athrawes, trafodaethau grŵp a chwestiynu, marcio ac asesu cyfoedion.
· AaGD - amryw ffyrdd megis bodiau fynnu, gemau llafar, gemau rhyngweithiol TGCh a marcio cyfoedion. 
· Athrawes C - adborth cadarnhaol parhaus i ddysgwyr. F
· Gosod targedau personol ar gyfer y wers nesaf. Hunan werthuso ac adfyfyrio


	Meysydd y gellir eu harchwilio 

· Sut i gynnwys dysgwyr ADY mewn gwersi pynciau craidd
· Effeithiolrwydd gwahaniaethu tasgau, adnoddau a phrofion
· Sgiliau cyfathrebu, cymdeithasu, iaith, llythrennedd a rhifed
· Deddf ADY sydd ar waith o fis Medi 2021
· Rhwystrau i addysgu/dysgu
· Athroniaethau a Damcaniaethau megis Bronfenbrenner (Model Ecolegol/Ecological System), Erikson, Trip a Vygotsky. 


	Nodiadau 

· Gwers 6 - diwedd y dydd yn dilyn profion CATS. 
· Awyrgylch egniol ond yn bleserus
· Athrawes C - ymdrech arbennig i gynnwys pob dysgwr yn y wers ac i oroesi’r heriau ymddygiad. 

